Nafarroako Parlamentuko Mahaiak, 2021eko urriaren 19an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Blanca Isabel Regúlez Álvarez andreak aurkeztutako galdera, Foruzaingorako nahiz Suhiltzaile eta Babes Zibilerako psikologo bat arduraldi esklusiboan kontratatzeari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2021eko urriaren 19an

Lehendakaria: Unai Hualde Iglesias

GALDERAREN TESTUA

Geroa Bai talde parlamentarioko foru parlamentari Blanca Regúlez Álvarez andreak, Legebiltzarreko Erregelamenduan ezarritakoaren babesean, honako galdera hau aurkezten du, lehendakariorde eta Lehendakaritzako, Berdintasuneko, Funtzio Publikoko eta Barneko kontseilariak Osoko Bilkuran ahoz erantzun diezaion:

Foruzainek, suhiltzaileek eta Babes Zibileko langileek larrialdi eta emergentzia egoerei aurre egin behar izaten diete sarri, horrek berekin dakarren estres eta higatze emozional handiarekin. Hortaz, laguntza eta babes emozional espezializatua behar dute, estresa eta hunkipen gehigarria hobeki kudeatzen lagunduko diena, halako egoeretatik heldu diren ondorio larriak ekiditeko.

Horiek horrela, hauxe jakin nahi dugu:

Zure departamentuak gogoan hartu al du hiru zerbitzu horietarako (Foruzaingoa, Suhiltzaileak eta Babes Zibila) psikologo bat arduraldi esklusiboan kontratatzeko aukera, lan-esparruari lotutako arrisku psikosozialen prebentzio-programaren baitan?

Iruñean, 2021eko urriaren 14an

Foru parlamentaria: Blanca Regúlez Álvarez